FI Euroopan unionin virallinen lehti C 223/10

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2015/C 223/09)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”MOJAMA DE BARBATE”

EU-nro: ES-PGI-0005-01210–10.03.2014

SAN ( ) SMM ( X )

1. Nimi

”Mojama de Barbate”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1 Tuotelaji

Luokka 1.7. Tuoreet kalat, nilviäiset ja äyriäiset sekä niistä valmistetut tuotteet

3.2 Kuvaus 1 kohdassa nimetystä tuotteesta

Mojama de Barbete saadaan tonnikalan hienosta osasta, fileestä (sekä ylemmistä että alemmista fileistä), joka kypsennetään ja kuivataan ilmassa tai tarkoitukseen varustellussa tunnelissa.

Mojama de Barbate luokitellaan Extra- tai Primera-luokkaan.

Extra-luokka: Tähän luokkaan luokitellaan mojama, joka saadaan tonnikalan selkärankaan kiinnittyvästä fileen sisäosasta. Se on vähemmän rasvaista.

Primera-luokka: Tähän luokkaan luokitellaan mojama, joka saadaan Extra-luokkaan tarkoitettujen fileiden vierekkäisistä fileistä. Sen rasvapitoisuus on suuri.

Mojama de Brabaten väri on ulkopinnalta tumman ruskea, ja leikkauspinnassa erottuvat tonnikalan lihan tyypilliset viirut, jotka ovat paljon selvemmin nähtävissä Primera-luokan mojamassa. Leikkauspinnan väri on sävyltään vaihtelevasti granaatin punainen, tummempi reunoilta, ja rakenne on tiivis ja sileä, ei erityisen säikeinen. Sillä on rasvaisen kalan tuoksu ja maku.

Suolapitoisuus on 3–9 prosenttia ja suhteellinen kosteus 35–45 prosenttia.

Mojama de Barbate pidetään kaupan vakuumipakattuna asianmukaisin tunnistusmerkinnöin varustetussa läpinäkyvässä muovipussissa, eri painoisiksi paloiksi tai viipaleiksi leikattuna oliivi- tai auringonkukkaöljyssä. Se voidaan pakata myös lasipurkkiin, viipaloituna oliivi- tai auringonkukkaöljyssä.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Mojama de Barbate valmistetaan tonnikalan fileistä. Kyseessä on Thunnus albacares -lajin (kauppanimi ”keltaevätonnikala”) ja Thunnus thynnus -lajin (kauppanimi ”tonnikala”) kala, jonka paino on yli 200 kg. Raaka-aineen alkuperäaluetta ei ole rajoitettu, mutta valmistuksessa käytetään yksinomaan luonnonvaraista tonnikalaa.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Seuraavat toimenpiteet on tehtävä yksilöidyllä maantieteellisellä alueella: tonnikalan pesu, leikkaaminen (perinteinen nimitys ronqueo), leikattujen palojen pesu, suolaus, toistuva pesu toivotun suolaisuuden aikaansaamiseksi, puristus, tonnikalafileiden säilöminen kuivaamalla, viimeistely ja lopullinen valinta pakkaamista varten.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Mojama de Barbaten pakkaaminen on suoritettava tuotantoyrityksessä, jotta voidaan säilyttää valmistusprosessin lopussa saavutetut fysikaalis-kemialliset ja aistinvaraiset ominaisuudet, erityisesti suolapitoisuus ja suhteellinen kosteus.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Jokaisen SMM Mojama de Barbatea kaupan pitävän yrityksen omassa etiketissä on oltava näkyvissä maininta ”Mojama de Barbate” ja Euroopan unionin SMM-tunnus. Lisäksi siinä on oltava seuraava kyseisen suojatun maantieteellisen merkinnän tunnus:

4. Maantieteellisen alueen tarkka rajaus

Tuotantoalueeseen kuuluvat Barbaten ja Vejer de la Fronteran kunnat Cádizin maakunnassa.

5. Yhteys maantieteelliseen alueeseen

Mojama de Barbate tunnetaan Espanjan kansallisilla markkinoilla gourmet-tuotteena. Se valmistetaan huolellisesti, sen hinta on korkea ja se on vaativan kuluttajan valinta. Sitä voi löytää alueellisiin erikoisuuksiin keskittyvistä ruokakaupoista eri puolilta Espanjaa sekä ravintoloista.

Yhteys Mojama de Barbaten maantieteelliseen alueeseen kytkeytyy tuotteen arvostukseen ja hyvään maineeseen. Taustalla on kalan suolauksen perinne alueella, jolla tonnikalaa on kalastettu ja kalastetaan edelleen ja jolla käsiteollisen valmistuksen taito on säilynyt kokemuksen ja tiedon siirtyessä sukupolvelta toiselle.

Kalastuksella ja tonnikalan suolauksella on pitkin Cádizinlahden rannikkoa pitkä perinne, jonka alku osuu foinikialaisten ja tartessuslaisten aikaan. Nämä kansat opettivat alueen varhaisille asukkaille kalastustekniikoita ja, olemassa olevien viittausten mukaan, jo tuohon aikaan sokkeloverkkojen käyttöä tonnikalan pyytämiseksi.

Sen jälkeen arabit paransivat verkkojen suunnittelua ja aloittivat myöhemmin perinteeksi muodostuneen tavan pyytää tonnikalaa almadraban avulla (Andalucian arabian kielellä almadraba merkitsee lyömä- tai taistelupaikkaa). Almadraba on sokkeloverkko, joka sijoitetaan lähelle rannikkoa, Atlantilta Välimerelle suuntautuvalle tonnikalan kutuvaellusreitille.

Lähes kymmenen vuosisadan ajan useat klassiset kirjailijat ovat jättäneet jälkeensä lukuisia selostuksia almadrabasta Gibraltarin salmessa ja alueen tonnikalan runsaudesta ja suuresta koosta ja kuvanneet niissä yksityiskohtaisesti tonnikalan pyyntiä sokkeloverkoilla ja tonnikalan kauppaa koko Välimeren alueella tuoden erityisesti esille sen suuren ravintoarvon ja gastronomiset ominaisuudet.

Tonnikalan suolaus ja jalostus oli merkittävää jo Rooman valtakunnan Baetica-maakunnassa. Espanjan eteläosaan sittemmin asettuneiden kansojen aikana kalastusteollisuus ja sen kukoistus on jatkunut meidän päiviimme asti, ja perinteiset käsiteolliset menetelmät ovat yhä käytössä.

Mojama de Barbaten maantieteellisellä tuotantoalueella toimii edelleen perinteinen jalostusteollisuus, ja siellä järjestetään tapahtumia hotellialan ja kalastusteollisuuden ammattilaisille, asian harrastajille ja suurelle yleisölle. Yksi esimerkki näistä on Barbaten kunnanhallituksen järjestämä Semana Gastronómica del Atún (tonnikala-aiheinen gastronominen viikko), jonka aikana ruokamaailman yritykset tarjoavat ruoanvalmistusesittelyjä ja -näytöksiä ja vierailijat voivat maistaa perinteisiä tonnikalaruokia, jotka kuuluvat olennaisesti tämän Cádizin rannikkoalueen ruokakulttuuriin. Viikon aikana järjestetään myös muita tapahtumia, kuten ruoanvalmistuskilpailuja tai ”Paras tapas” -kilpailu, jossa tavoitteena on löytää paras tonnikalapohjainen tapas.

Mojama on suolatuista tonnikalatuotteista tärkein. Teollisuuden, joka valmistaa mojamaa yksinomaan käsiteollisin menetelmin, ovat kehittäneet pienet ja keskisuuret perheyritykset. Niiden johdossa on yrityksen perustaja tai hänen jälkeläisensä, minkä ansiosta vanhan perinteen mukaiset valmistustekniikat ovat säilyneet ja käyttöön on otettu laadun parantamiseksi vain sellaisia uusia menetelmiä, jotka lisäävät elintarviketurvallisuutta ja joiden avulla voidaan valvoa tuotantoprosessia kokonaisvaltaisesti.

Tuotteen valmistamisessa tarvitaan tietoa ja kokemusta koko prosessista: kalan leikkaaminen ja paloittelu, fileiden erottaminen Mojama de Barbaten valmistusta varten, viipalointi oikeista kohdista, suolausvaihe – on tiedettävä haluttu suolaisuusaste, pesu – tehtävä kontrolloidusti, jotta saadaan poistettua liika (ja vain liika) suola ja lopuksi kuivaus, joka alueen mikroilmaston ansiosta tapahtuu optimaalisissa olosuhteissa joko luontaisesti tai tarkoitukseen suunnitelluissa tunneleissa.

Tuotteen hyvästä maineesta gastronomian maailmassa kertovat lukuisat maininnat julkaisuissa, joista mainittakoon valtiollisen maatalous-, kalastus- ja elintarvikeministeriön vuonna 1996 julkaisema Inventario Español de Productos Tradicionales ja Fundación Unicajan julkaisema tutkimus Catalogación y Caracterización de los Productos Típicos Agroalimentarios de Andalucía, osa II (2006). Niissä mojama kuvataan Andalucián perinteiseksi tuotteeksi, jonka tuotanto on keskittynyt ensisijassa Barbateen (Cádiz) ja Isla Cristinaan (Huelva).

Kansallinen päivälehti El País julkaisi 30. elokuuta 2009 suolan käyttöä gastronomiassa käsittelevän artikkelin Sal para la vida, jonka mukaan

”nykyisin kehittyneet maat käyttävät edelleen kalan suolausta, koska se antaa kalalle hienon maun. Espanjalla on maailmanmaineeseen nousseita tuotteita, kuten Santoñan sardelli ja Barbaten tonnikalamojama.”

Maakuntaoppaan La Mar de Cádiz gastronomiaa käsitelevässä jaksossa sanotaan, että ”Cádizin maakunnan rannikon ruokakulttuuri on yhtä vaihteleva ja rikas kuin sen maastokin – Sanlúcar de Barramedan ja El Puerto de Santa Marían viineistä Cádizin paistettuun kalaan ja Mojama de Barbateen, minkä vuoksi se on yksi Espanjan arvostetuimmista.

Selvä osoitus Mojama de Barbaten maineesta ovat internetissä olevat lukuisat viittaukset, joista kannattaa mainita seuraavat:

Kala- ja äyriäisravintoloita koskevan oppaan verkkosivusto Guía Interactiva de Restaurantes de Cocina Marinera. Sillä mainetta korostetaan näin: ”Yksi tunnetuimmista suolatuista tuotteista on mojama de atún (tyypillinen tuote Isla Cristinalta ja Barbatesta, Andalucián suurimmilta tuottajilta”.

Mojama de Barbate sisältyy Sevillassa useassa paikassa toimivan Buentrago-ravintolan tapaslistalle.

Madridissa pidettyjen kansainvälisten FITUR-matkailumessujen avajaisissa oli tarjolla Mojama de Barbateaa.

Useissa Cádizin maakunnan julkaisuissa mainitaan tonnikalaviikon yhteydessä pidetyt Mojama de Barbaten maistajaiset.

Matkaopas Los Caños de Meca mainitsee erikseen Mojama de Barbaten alueen tyypillisenä tuotteena.

Myös Alcarvea-ravintolan ruokalistalle sisältyy Mojama de atún extra de Barbate.

Sähköiseen Andalucía-aikakausjulkaisuun sisältyy artikkeli, jossa vahvistetaan Mojama de Barbaten maine seuraavasti: ”Barbaten (Cádiz) ruokaperinne on hyvin rikas, ja tämän moninaisuuden perustana ovat meren antimet, joihin kuuluu mm. Mojama de Barbate” (joka sitten kuvataan yksityiskohtaisesti).

Mojama de Barbate mainitaan myös Cádizia käsittelevässä oppaassa Guía de la provincia de Cádiz yhtenä ravitsemuksellisesti arvokkaana ruokalajina, jota kuvataan ”meheväksi”.

Yleisessä kielenkäytössä nimi esiintyy ilmaisussa …tiesos cual mojama de Barbate o de Isla Cristina, kuten voidaan todeta ABC de Sevilla -sanomalehden 7. elokuuta 2000 julkaistusta numerosta.

Eritelmän julkaisutiedot

(tämän asetuksen (2) 6 artiklan 1 kohdan toinen alakohta)

Eritelmän teksti kokonaisuudessaan on saatavissa osoitteessa:

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_mojama_barbate.pdf

tai suoraan maatalous-, kalastus- ja maaseudun kehittämisasioiden ministeriön kotisivulta

(http://www.juntadeandalucia.es/agriculturaypesca/portal), valitsemalla: ”Industrias Agroalimentarias”/”Calidad y Promoción”/”Denominaciones de Calidad”/”Productos derivados de la pesca”. Eritelmä on Mojama de Barbate -nimikkeen alla..

(1) EUVL L 343, 14.12.2012, s. 1.

(2) Katso alaviite 1.